ለግሉ ዘርፍ ራሱን የቻለ ፖሊሲና ስትራቴጂ ሊቀረፅለት እንደሚገባ ተጠቆመ
ኢትዮጵያ በቀጣይ አሥር ዓመታት በምትተገብረው የልማት ዕቅድ ላይ የኢኮኖሚ ዕድገቱ መሪ ይሆናል ተብሎ ለሚጠበቀው የግሉ ዘርፍ፣ ራሱን የቻለ ፖሊሲና ስትራቴጂ ሊነደፍ እንደሚገባ የፕላንና ልማት ኮሚሽን አስታወቀ፡፡ ይህ የተገለጸው የፕላንና ልማት ኮሚሽን የአሥር ዓመት የልማት ዕቅዱን በተመለከተ፣ ከሕዝብ ተወካዮች ምክር ቤት አባላት ጋር ታኅሳስ 19 እና 20 ቀን 2013 ዓ.ም.፣ በስካይላይት ሆቴል በተዘጋጀ የውይይት መድረክ ላይ ነው፡፡ የፕላንና ልማት ኮሚሽነር ፍፁም አሰፋ (ዶ/ር) በውይይቱ ላይ እንዳሉት፣ የግሉ ዘርፍ በኢትዮጵያ ደረጃ በአገር ኢኮኖሚ ግንባታ ላይ የነበረው አበርክቶ እጅግ ያልገዘፈና የአጭር ዓመት ታሪክ ያለው ነው፡፡ መንግሥትም ከዚህ በፊት በፈጠራቸው የተለያዩ ክፍተቶች ምክንያት፣ የግሉ ዘርፍ ዕድገት በተፈለገው መጠን የሄደ ስላልነበረ አሁን ያንን ማስተካከል እንደሚያስፈልግ ተናግረዋል፡፡ ኮሚሽነሯ እንዳሉት የዕድገት ምንጭ ተብለው የተለዩት ግብርና፣ ማኑፋክቸሪንግ፣ ኢንዱስትሪ፣ ቱሪዝም፣ ማዕድንና አይሲቲ የግሉ ዘርፍ ባህሪዎች በመሆናቸው፣ የግሉን ዘርፍ ተሳትፎ የግድ እንደሚጠይቁ ጠቁመዋል፡፡ መንግሥትም ለሕዝቡ የገባውን ቃል ማሳካት እንዲችል የግድ የግሉን ዘርፍ ማሳተፍ እንደሚኖርበት የተናገሩት ፍፁም (ዶ/ር)፣ የአገሪቱ የግል አምራች ዘርፍ ከዝቅተኛ መሠረት የሚነሳ በመሆኑ፣ ራሱን የቻለ የግሉ ዘርፍ የልማት ስትራቴጂና ሌሎች ዕቅዶችን ለማስፈጸም እንደሚዘጋጅለት ሁሉ ለእነዚህም ሊነደፍላቸው እንደሚገባ አሳስበዋል፡፡ ኮሚሽነሯ ለሪፖርተር እንደገለጹት መንግሥት ሊያከናውናቸው የማይችላቸውና የግሉ ዘርፍ ባህሪ የሆኑ ሥራዎች እንዲያድጉ፣ የግሉ ዘርፍ የልማት ስትራቴጂን ነድፎ መተግበር የመንግሥት ሚና መሆን አለበት፡፡ መንግሥት ያቃተውንና የፈራቸውን ዘርፎች ለይቶ የግሉን ዘርፍ እጅን ይዞ በማስገባት በሽርክና፣ በመንግሥትና በግል አጋርነት በሚባሉት ዘዴዎች ከግሉ ዘርፍ ጋር ተባብሮ በመሥራት የግሉን ዘርፍ አቅም ማጎልበት እንደሚያስፈልግም አክለዋል፡፡ የውጭ ቀጥተኛ ኢንቨስትመንቶችን መሳብ በአገር ውስጥ ያለውን የግል ዘርፍ በሚያሳድግ አኳኋን መሆን እንዳለበት የገለጹት ኮሚሽነሯ፣ የመንግሥት ሥራ የኢንቨስትመንት መሠረተ ልማት ከመዘርጋት እኩል የግሉን ዘርፍንም የማሳደግና የማበረታታት እንዲሆን ይገባል ሲሉ አክለዋል፡፡ ለሁለት ቀናት በተከናወነው የውይይት መድረክ ላይ የሕዝብ ተወካዮች ምክር ቤት አባላት ከሥራ አጥነት ቅነሳ፣ ከድህነት ምጣኔ፣ ከክልሎች የሀብት ሥርጭት፣ ከግብርናና ፋይናንስ አኳያ ‹‹በዕቅዱ ምን ተካቷል?›› የሚሉትን ጥያቄዎች አቅርበዋል፡፡ የፕላንና ልማት ኮሚሽን አመራሮችም ለተነሱት ሐሳቦች ሰፊ የሆነ ማብራሪያ ሰጥተዋል፡፡  